Document ID: 32009D0540

ROZHODNUTIE KOMISIE
z 10. júla 2009,
ktorým sa mení a dopĺňa rozhodnutie 2002/253/ES, pokiaľ ide o definície ochorení pre oznamovanie chrípky A(H1N1) do siete Spoločenstva
[oznámené pod číslom K(2009) 5465]
(Text s významom pre EHP)
(2009/540/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Európskeho parlamentu a Rady č. 2119/98/ES z 24. septembra 1998, ktorým sa v Spoločenstve zriaďuje sieť na epidemiologický dohľad a kontrolu prenosných ochorení (1), a najmä na jeho článok 3 písm. c),
keďže:
(1)
Podľa článku 2 rozhodnutia Komisie 2002/253/ES z 19. marca 2002, ktorým sa stanovujú definície ochorení pre oznamovanie prenosných chorôb do siete Spoločenstva na základe rozhodnutia Európskeho parlamentu a Rady č. 2119/98/ES (2), by sa mali definície ochorení stanovené v prílohe k uvedenému rozhodnutiu aktualizovať v potrebnom rozsahu na základe najnovších vedeckých údajov.
(2)
Rozhodnutím Komisie 2009/363/ES z 30. apríla 2009, ktorým sa mení a dopĺňa rozhodnutie 2002/253/ES, ktorým sa stanovujú definície ochorení pre oznamovanie prenosných chorôb do siete Spoločenstva na základe rozhodnutia Európskeho parlamentu a Rady č. 2119/98/ES (3), sa v súvislosti s nedávnym výskytom ohniska nového vírusu chrípky v Severnej Amerike a prípadmi, ktoré sa nedávno objavili v niekoľkých členských štátoch, zaviedla nová definícia ochorenia.
(3)
Svetová zdravotnícka organizácia túto chorobu medzičasom oficiálne zadefinovala ako „chrípka A(H1N1)“. Preto je potrebné aktualizovať rozhodnutie 2002/253/ES, aby sa toto označenie používalo namiesto názvu, ktorým sa tento vírus označoval na základe rozhodnutia 2009/363/ES.
(4)
Opatrenia stanovené v tomto rozhodnutí sú v súlade so stanoviskom výboru zriadeného podľa článku 7 rozhodnutia č. 2119/98/ES,
PRIJALA TOTO ROZHODNUTIE:
Článok 1
V prílohe k rozhodnutiu 2002/253/ES sa názov NOVÝ VÍRUS CHRÍPKY A(H1N1) [TZV. VÍRUS PRASAČEJ CHRÍPKY A(H1N1) A VÍRUS MEXICKEJ CHRÍPKY] (1) nahrádza názvom CHRÍPKA A(H1N1).
Článok 2
Toto rozhodnutie je určené členským štátom.
V Bruseli 10. júla 2009

Labels: 12
0